text: Beboere i Jelling vil lukke fabrik
  01 marts 2013 kl. 15.22
  Familier i et nybygget boligkvarter i Jelling klager over lugt og støj fra en nærliggende foderstofvirksomhed.
  Svinefoderfabrikken Fermentationexperts A/S på Østkrogen i Jelling er anlagt tæt på et nyt kvarter med parcelhuse.
  Beboerne føler sig svigtet af Vejle Kommune, fordi de ikke blev informeret om, at de ville blive naboer til en foderfabrik, da de byggede deres huse.
  De mener, at fabrikken skal stoppe produktionen.
  En af beboerne, Jakob Nielsen, fortæller, at familien ofte må slukke for genvindingsanlægget i huset, fordi fabrikken udleder ildelugtende dampe.
  - Børnehaven ligger 350 meter fra fabrikken, og vores søn på fem år vil ikke lege uden for, fordi der lugter af opkast, fortæller han i en klage til Vejle Kommune.
  Beboerne klager også over støj og støv fra fabrikken.
  
  Arbejder på en løsning
  Afdelingsleder Ulla Skjærbæk Johansen, Vejle Kommune, har svaret, at kommunen i samarbejde med fabrikken arbejdet på at få begrænset støj, støv og lugt fra fabrikken.
  Miljøgodkendelsen til fabrikken er betinget af, at man i forbindelse med indkøring af anlægget skal dokumentere, at grænseværdierne overholdes.
  Direktør Jens Legarth, Fermentationexperts A/S, oplyser, at virksomheden arbejder på fjerne gener med forskellige tekniske løsninger.
  - Der er ingen, som skal være generet af os, understreger han.
  Fabrikken vil blandt andet lave et lydisoleret tørrerum.
  Virksomheden etablerede sig i Jelling sidste år, da boligerne i det nærliggende kvarter var opført.
  